Document ID: 32006D0216

32006D0216
L 080/76
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 16 март 2006 година
относно публикуването на изискванията на стандарт EN 143:2000 „Средства за защита на дихателните органи - филтри за частици - изисквания, изпитвания, маркировка“ в съответствие с Директива 89/686/ЕИО на Съвета (лични предпазни средства)
(нотифицирано под номер C(2006) 777)
(текст от значение за ЕИП)
(2006/216/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/686/ЕИО на Съвета от 21 декември 1989 г. относно сближаването на законодателствата на държавите-членки в областта на личните предпазни средства (1), и по-специално член 6, параграф 1 от нея,
като взе предвид становището на постоянния комитет, създаден в приложение на член 5 от Директива 98/34/ЕО на Европейския парламент и на Съвета от 22 юни 1998 г., относно процедура по информиране в областта на техническите стандарти и наредби (2),
като има предвид, че:
(1)
Директива 89/686/ЕИО предвижда, че личните предпазни средства могат да бъдат пускани на пазара и пускани в употреба само ако при правилна поддръжка и употреба по предназначение предпазват здравето и осигуряват безопасността на потребителите, без да увреждат здравето или нарушават безопасността на други лица, домашни животни или вещи.
(2)
В приложение на член 5 от Директива 89/686/ЕИО личните предпазни средства, които имат маркировка „ЕО“, за които производителят е в състояние да представи декларацията за съответствие и типовия сертификат „ЕО“, издаден от нотифицирания орган, удостоверяващ съответствието със съответните национални стандарти, за транспониране на хармонизираните стандарти, позоваванията на които са публикувани в Официален вестник на Европейския съюз от Комисията, се приема, че отговарят на основните изисквания за здраве и безопасност, предвидени в член 3 и изложени в приложение II към нея. Държавите-членки са длъжни да публикуват позоваванията на националните стандарти, които транспонират хармонизираните стандарти.
(3)
В приложение на член 6, параграф 1 от Директива 89/686/ЕИО Комисията и Франция депозираха изрично възражение, в смисъл че стандарт EN 143:2000 „Средства за защита на дихателните органи - филтри за частици - изисквания, изпитвания, маркировка“, одобрен от Европейския комитет по стандартизация (CEN) на 7 януари 2000 г., позоваванията на който са публикувани за първи път в Официален вестник на Европейския съюз на 24 януари 2001 г. (3), не отговаря напълно на основните изисквания за здраве и безопасност, предвидени в Директива 89/686/ЕИО по отношение на филтрите за частици, ефективността на филтриране на които се основава напълно или отчасти на използването на електрически заредени несъдържащи вълна влакна, по-долу наричани „електростатични влакна“.
(4)
Изпитванията, осъществени за определяне на ефективността на филтриране на различните типове филтри за частици, показват, че използваната процедура по изпитване за измерване на проникването при филтриране така както тя е определена в клаузи 8.7.2.4, последно изречение, и 8.7.3.4, последно изречение от стандарт EN 143:2000, по силата на който проникването се измерва три минути след началото на аерозолното изпитване, не позволява да се гарантира спазването на основно изискване 3.10.1 за здраве и безопасност („защита на дихателните органи“), предвидено в приложение II към Директива 89/686/ЕИО по отношение на електростатичните филтри.
(5)
Също така бе забелязано, че ефективността на филтриране на този тип филтри може да се влоши бързо по време на употреба. Ефективността на филтрирането така както тя е определена от стандартизираната процедура по изпитване - три минути след началото на изпитването - може да бъде пренебрежимо малка във всеки един момент след тези три минути. Спадането на ефективността може да бъде чувствително и вследствие на това да окаже негативно влияние върху класа на защита на даден електростатичен филтър, както и върху свързаната с него информация. Когато класът на защита се приема като несъответстващ по време на употреба, потенциалното излагане на атмосферни частици може да навреди сериозно на здравето и на безопасността на потребителя. Резултатите от изпитванията също така позволяват да се предположи, че е възможна загуба на ефективност на филтрирането на електростатичните филтри в случай на нерегулярна употреба.
(6)
Предвид тези резултати клаузи 8.7.2.4, последно изречение, и 8.7.3.4, последно изречение от стандарт EN 143:2000 не позволяват също така да се гарантира спазването на основни изисквания за здраве и безопасност 1.1.1 („Ергономия“), 1.1.2.1 („Възможно най-високо ниво на защита“) и 1.1.2.2 („Класове на защита, подходящи за различни нива на риск“) от приложение II към Директива 89/686/ЕИО по отношение на електростатичните филтри. Освен това клауза 10 на стандарта не позволява да се гарантира спазването на основно изискване за здраве и безопасност 1.4, буква б) („Информация, предоставяна от производителя“), като се има предвид, че не се изисква никакво предупреждение относно намаляването на ефективността на филтриране на електростатичните филтри с течение на времето.
(7)
Поради това други свързани с тях хармонизирани стандарти, които предвиждат изпитванията да бъдат осъществявани в съответствие със стандарт EN 143:2000 или предвиждат процедура по измерване по време на изпитванията, която е идентична на предвидената в стандарт EN 143:2000, също така не позволяват да се гарантира спазването на упоменатите по-горе основни изисквания за здраве и безопасност на Директива 89/686/ЕИО по отношение на електростатичните филтри.
(8)
По искане на Комисията Европейският комитет по стандартизация - CEN, Технически комитет CEN/TC 79 „Средства за защита на дихателните органи“, започна да преразглежда стандарт EN 143:2000 с цел да отстрани описаните недостатъци. В очакване на това преразглеждане и в интерес на безопасността и сигурността от правна гледна точка публикуването на позоваванията на стандарт EN 143:2000 трябва да бъде придружено от съответно предупреждение, което също така трябва да бъде вземано под внимание по отношение на свързаните с него хармонизирани стандарти. Държавите-членки са длъжни да добавят идентично предупреждение към националните стандарти, които транспонират този хармонизиран стандарт.
(9)
Следователно позоваванията на хармонизирания стандарт EN 143:2000 трябва да бъдат публикувани отново, като се има предвид посоченото по-горе,
ПРИЕ НАСТОЯЩОТО РЕШЕНИЕ:
Член 1
Позоваванията на хармонизирания стандарт EN 143:2000 се заменят с предвидения в приложението текст.
Член 2
В случаите, когато в приложение на член 5, параграф 4 от Директива 89/686/ЕИО държавите-членки публикуват позоваванията на националните стандарти, които транспонират предвидените в член 1 хармонизирани стандарти, те трябва да добавят към тази публикация предупреждение, което е идентично на предвиденото в текста, фигуриращ в приложението към настоящото решение.
Член 3
Адресати на настоящото решение са държавите-членки.
Съставено в Брюксел на 16 март 2006 година.

Labels: 7
3
9